РЕШЕНИЕ ЗА ИЗПЪЛНЕНИЕ НА КОМИСИЯТА
от 7 юли 2011 година
относно финансовия принос на Съюза за спешните мерки за борба с инфлуенцата по птиците в Германия през ноември 2010 година
(нотифицирано под номер C(2011) 4773)
(само текстът на немски език е автентичен)
(2011/404/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 4 от него,
като има предвид, че:
(1)
Инфлуенцата по птиците е инфекциозно вирусно заболяване по домашните птици и другите птици, отглеждани на закрито, което има сериозни последици за рентабилността на птицевъдството и което причинява смущения в търговията в рамките на Съюза и в износа към трети държави.
(2)
В случай на поява на огнище на инфлуенца по птиците съществува риск болестотворният агент да се разпространи както в други птицевъдни стопанства в засегнатата държава-членка, така и в други държави-членки и в трети държави чрез търговията с живи птици или продукти от тях.
(3)
В Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (2) се определят неотложни мерки, които в случай на поява на огнище следва да бъдат незабавно предприети от държавите-членки, за да се предотврати по-нататъшното разпространение на вируса.
(4)
С Решение 2009/470/ЕО се определят процедурите, уреждащи финансовия принос на Съюза при изпълнението на конкретни ветеринарни мерки, включително спешни мерки. Съгласно член 4, параграф 2 от посоченото решение държавите-членки се ползват от финансов принос във връзка с разходите по определени мерки за ликвидиране на инфлуенцата по птиците.
(5)
В член 4, параграф 3, първо и второ тире от Решение 2009/470/ЕО са установени правилата за процента от направените от държавите-членки разходи, който може да се покрие от финансовия принос на Съюза.
(6)
Изплащането на финансовия принос на Съюза за спешните мерки за ликвидиране на инфлуенцата по птиците се подчинява на условията, установени в Регламент (ЕО) № 349/2005 на Комисията от 28 февруари 2005 г. за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (3).
(7)
През ноември 2010 г. в Германия се появиха огнища на инфлуенца по птиците. В съответствие с Директива 2005/94/ЕО Германия предприе мерки за борба с огнищата на болестта.
(8)
Германските власти успяха да докажат чрез доклади, предоставени на Постоянния комитет по хранителната верига и здравето на животните, както и чрез непрекъснатото предоставяне на информация относно развитието на ситуацията, свързана с болестта, че са приложили ефективно предвидените в Директива 2005/94/ЕО мерки за борба, целящи бързото ограничаване на болестта.
(9)
Следователно германските власти са изпълнили всички свои технически и административни задължения по отношение на мерките, предвидени в член 4, параграф 2 от Решение 2009/470/ЕО и в член 7 от Регламент (ЕО) № 349/2005.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансов принос на Съюза за Германия
1. На Германия се предоставя финансов принос от страна на Съюза за направените от тази държава-членка разходи при предприемане на мерките, предвидени в член 4, параграфи 2 и 3 от Решение 2009/470/ЕО, за борба с инфлуенцата по птиците през ноември 2010 г.
2. Равнището на финансовия принос, посочен в параграф 1, се определя в последващо решение, което следва да бъде прието в съответствие с процедурата, установена в член 40, параграф 2 от Решение 2009/470/ЕО.
Член 2
Адресат
Адресат на настоящото решение е Федерална република Германия.
Съставено в Брюксел на 7 юли 2011 година.